Ministar zdravlja Siniša Varga ispričao se hrvatskoj javnosti i izrazio žaljenje što je na skijanje išao službenim automobilom i u pratnji službenog vozača.



Na poziv zbora trenera i učitelja skijanja koji su me pozvali da tamo održim jedno predavanje, ja sam se kao ministar pozivu odazvao. Predavanje je bilo o pravima osiguranika i o prekograničnom pružanju zdravstvenih usluga u državama gdje idu naši treneri i učitelji skijanja. Obzirom da sam znao da će biti određenog rekreativnog dijela, ja sam sve svoje troškove unaprijed planirao platiti, međutim očito je došlo do krivog tumačenja mojih službi što znači pravo na službeni automobili i vozača 24 sata dnevno. Meni je izrazito žao što je došlo do mog propusta u tumačenju propisa i to se više nikada neće ponoviti. Ja sam već pokrio sve troškove i za sebe, i za vozača i za automobil, rekao je ministar Varga.



Varga bez riječi novinarima okrenuo leđa i otišao!



Bilo koji propis koji se ne može čisto tumačiti ili se može dvojako tumačiti, može se bolje razjasniti. Ja ću podržati svaku odluku pa i ako ona bude da ministri neće više imati pravo na službeni automobil i vozača, poručio je Varga.



Ministra Vargu i službeni audi u Sextenu u talijanskim Dolomitima snimio je u nedjelju 14. prosinca čitatelj Večernjeg lista, a vijest je izazvala negativne reakcije u javnosti.



Ministar je nakon toga u državni proračun uplatio 3679,76 kuna, to jest iznos dnevnice vozača, cestarine, hotelskog smještaja vozača i goriva.